*Osváth Erzsébet*

**Elsőosztályosok!**

Óvodások voltatok –

kisfiúk, kislányok.

Tündérország berkeit

bebarangoltátok.

Iskolások lettetek.

Mi minden vár rátok!

Nagy felfedezések,

szép kirándulások.

Betűországba vezet

a tanító néni.

Mennyit fogtok ti otthon

majd erről mesélni!

Számországban elámul

a szemetek szátok

a temérdek kincsen,

amit ott találtok.

Kezdődik az utazás,

a csengő már csenget.

Kívánunk hát jó utat

s hozzá vidám kedvet!